"Choke" - lõpetas Palahniuki nö 'realistliku' perioodi ning on nimetatud perioodi malbeim ja naljakaim raamat, kuigi ma ei usu selle romaani selgroogu sekundikski. Hea küll, et peategelane teeskleb restoranides toidu kätte lämbumist ja võõrad inimesed päästavad ta elu. Aga siis jäävad kõik need inimesed talle regulaarselt raha saatma, sest tunnevad end igavesti tema hooldajana? Ei usu. Raamatus on stseen, kus üks seksisõltlasest naine tahab, et peategelane Victor Mancini teda mängult vägistaks, aga kõik kukub jõle kohmakalt välja ja läheb untsu. Vibraator hüpleb ja põrkab põrandal. Lugesin seda mata tunnis. Naersin nii, et nägu huugas. Võin ühe käe sõrmedel üles lugeda need korrad, kui raamat on mind naerma ajanud.